Caen er den tredje største byen i Normandie, etter Le Havre og Rouen. Her vil besøkende finne en rekke monumenter og historiske steder, i tillegg til museer, kirker og klostre. Man kan for eksempel ta turen til byens slott, Chateau de Caen, som ble brukt som brakker under andre verdenskrig. Dette resulterte i store skader på bygget, men det ble senere gjenbygd og restaurert, og står i dag som et monument for Caens arv og historie. Er du videre interessert i andre verdenskrig, kan du også besøke The Mémorial de Caen. Dette er både et krigsmuseum og et minnesmerke for å minnes de forferdelige hendelsene som fant sted under andre verdenskrig. Her holdes det en minnestjeneste hvert år den 6. juni, for å ære de falne blant motstandsbevegelsen og soldatene som kjempet for de allierte. Vil du lære mer om Normandies historie, er Musée de Normandie verdt et besøk, eller hvis kunst faller mer i smak, bør valget bli Musée des beaux-arts de Caen. Hvis du ønsker å se spektakulær arkitektur, må du sørge for å oppleve Abbaye aux Hommes. Dette klosteret er et høydepunkt innen romansk arkitektur, og har hatt stor innflytelse på klostre i England. Ønsker du en fredelig spasertur blant vakker natur, kan du legge til Colline Aux Oiseaux på timeplanen. Her får du oppleve en rosehage, en labyrint, en liten gård med dyr, samt en nydelig utsikt over Caen, og det er et fint sted for en piknik. Nok et flott sted for en spasertur er Vaugueux District, som er et lite, men sjarmerende område hvor biler ikke er tillatt. Her er butikker og restauranter på rekke og rad, og du finner dem i bygg som har overlevd ødeleggelsene fra krigen.